Gedurende die September/Oktober vakansie het 14 seuns van Ben Vorster se Inyathi’s tesame met hul hoof-afrigter, mnr. Sakkie Vermeulen, na Engeland en Skotland saam met Grootvlei Rugby Akademy getoer.
Tydens hierdie toer het die span verskeie plekke in Engeland en Skotland besoek en dit was ‘n groot ervaring vir hierdie seuns.
Gedurende hulle besoek in London is onder andere London Eye en Twickenham rugbystadion besoek waartydens die seuns tot in die Engelse rugbyspan se kleedkamers ingeneem is - ‘ n Ervaring wat lewenslank by hierdie seuns sal bly.
Daar is ook besoek afgelê by Manchester United waar die seuns ‘n volledige toer deur die hele stadion en tot binne die kleedkamers van die spelers gehad het. Hulle kon fisies op elke sokkerspeler se sitplek sit - ‘n voorreg wat min skoolseuns kry.
Besoek is ook aan Edinburgh Castle in Skotland afgelê waar die tradisies en geskiedenis van Skotland aan die seuns uitgelê is.
Gedurende die toer het die seuns wedstryde bygewoon tussen Saracens en Bath asook Edinburgh en Cheetahs. Voor die wedstryd tussen Saracens en Bath het die spelers afrigtingsessies by die Saracens High Performance afrigters ontvang en so ongelooflike nuwe kennis van die spel opgedoen.
Grootvlei het drie wedstryde tydens die toer gespeel waarvan hulle al die wedstryde gewen het. Franco Broodryk (kaptein) en sy span het uitstekend gevaar en die onderstaande uitslae spreek boekdele van die spel wat die seuns opgelewer het:
1. Grootvlei teen Cheshunt (48–7 Grootvlei)
2. Grootvlei teen Heaton Moor (38-12 Grootvlei)
3. Grootvlei teen Kirkcaldy (59-7 Grootvlei)
Die seuns se dissipline was van hoogstaande gehalte en Ben Vorster kan uiters trots wees op die Inyathi’s wat gekies is om die toer mee te maak. Die seuns het voorwaar Ben Vorster se vaandel hooggedra en ‘n uitstekende voorbeeld vir die ander spelers wat gekies is gestel.
Die toer is elke rugbyspeler se droom!
Foto 1: Afrigter, mnr. Sakkie Vermeulen en Franco Broodryk (kaptein).
Foto 2: Grootvlei rugbytoer te Engeland en Skotland